CELEX: 
Language: sk
Date: 2006-06-13 00:00:00
Title: 2005/213/: Rozhodnutie Rady z 24. januára 2005 o uzavretí Dohody vo forme výmeny listov o predbežnom uplatňovaní Protokolu, ktorým sa ustanovujú na obdobie od 1. júla 2004 do 30. júna 2007 možnosti rybolovu a finančný príspevok stanovené v Dohode medzi Európskym hospodárskym spoločenstvom a Republikou Pobrežia Slonoviny o rybolove v blízkosti Pobrežia Slonoviny#Dohoda vo forme výmeny listov o predbežnom uplatňovaní Protokolu, ktorým sa ustanovujú na obdobie od 1. júla 2004 do 30. júna 2007 možnosti rybolovu a finančný príspevok stanovené v Dohode medzi Európskym hospodárskym spoločenstvom a Republikou Pobrežia Slonoviny o rybolove v blízkosti Pobrežia Slonoviny

22.3.2005   
            
            
               SK
            
            
               Úradný vestník Európskej únie
            
            
               L 76/1
            
         
      ROZHODNUTIE RADY
   
   z 24. januára 2005
   o uzavretí Dohody vo forme výmeny listov o predbežnom uplatňovaní Protokolu, ktorým sa ustanovujú na obdobie od 1. júla 2004 do 30. júna 2007 možnosti rybolovu a finančný príspevok stanovené v Dohode medzi Európskym hospodárskym spoločenstvom a Republikou Pobrežia Slonoviny o rybolove v blízkosti Pobrežia Slonoviny
   (2005/213/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, najmä na jej článok 37 v spojení s prvým pododsekom článku 300 ods. 2,
   so zreteľom na návrh Komisie,
   keďže:
   
               (1)
            
            
               Podľa Dohody medzi Európskym hospodárskym spoločenstvom a Republikou Pobrežia Slonoviny o rybolove v blízkosti Pobrežia Slonoviny (1) začínajú zmluvné strany rokovať pred skončením platnosti protokolu k dohode s cieľom určiť spoločnou dohodou obsah protokolu na nasledujúce obdobie a v prípade potreby určiť zmeny alebo dodatky k prílohe.
            
         
               (2)
            
            
               Obidve strany dohodli v dňoch 9. – 13. novembra 2003 v Abidžane nový protokol, ktorým sa ustanovujú možnosti rybolovu a finančný príspevok. Tento protokol sa týka obdobia od 1. júla 2004 do 30. júna 2007 a bol parafovaný 3. marca 2004 v Bruseli.
            
         
               (3)
            
            
               Podľa ustanovení tohto protokolu získajú rybári Spoločenstva možnosť rybolovu vo vodách spadajúcich pod zvrchovanosť alebo jurisdikciu Pobrežia Slonoviny na obdobie od 1. júla 2004 do 30. júna 2007.
            
         
               (4)
            
            
               S cieľom zabrániť prerušeniu rybolovných činností lodí Spoločenstva sa musí nový protokol začať uplatňovať čo možno najskôr. Na tento účel obidve strany parafovali dohodu vo forme výmeny listov, ktorou sa ustanoví predbežné uplatňovanie parafovaného protokolu odo dňa nasledujúceho po dátume skončenia platnosti protokolu, ktorý platí v súčasnosti.
            
         
               (5)
            
            
               Je nevyhnutné stanoviť kľúč rozdelenia možností rybolovu medzi členské štáty vychádzajúc z rozdelenia možností tradičného rybolovu v rámci dohody o rybolove.
            
         
               (6)
            
            
               Je potrebné schváliť dohodu vo forme výmeny listov s výhradou jej konečného uzavretia Radou,
            
         ROZHODLA TAKTO:
   Článok 1
   Dohoda vo forme výmeny listov o predbežnom uplatňovaní Protokolu, ktorým sa ustanovujú na obdobie od 1. júla 2004 do 30. júna 2007 možnosti rybolovu a finančný príspevok stanovené v Dohode medzi Európskym hospodárskym spoločenstvom a Republikou Pobrežie Slonoviny o rybolove v blízkosti Pobrežia Slonoviny, je v mene Spoločenstva schválená.
   Texty dohody vo forme výmeny listov a protokolu sú pripojené k tomuto rozhodnutiu.
   Článok 2
   1.   Možnosti rybolovu ustanovené protokolom sú rozdelené medzi členské štáty podľa nasledujúceho kľúča:
   
               a)
            
            
               lov morských živočíchov z morského dna:
               Španielsko: 1 300 HRT (hrubá priestornosť) mesačne z hľadiska celoročného priemeru;
            
         
               b)
            
            
               lov tuniakov:
               
                           i)
                        
                        
                           lode na lov tuniakov do čereňov
                           
                                       —
                                    
                                    
                                       Francúzsko: 17 lodí,
                                    
                                 
                                       —
                                    
                                    
                                       Španielsko: 17 lodí;
                                    
                                 
                     
                           ii)
                        
                        
                           lode na lov tuniakov udicovými šnúrami v malých hĺbkach
                           
                                       —
                                    
                                    
                                       Španielsko: 6 lodí,
                                    
                                 
                                       —
                                    
                                    
                                       Portugalsko: 5 lodí;
                                    
                                 
                     
                           iii)
                        
                        
                           lode na lov tuniakov udicami
                           
                                       —
                                    
                                    
                                       Francúzsko: 3 lode.
                                    
                                 
                     
         2.   Ak žiadosti o licenciu týchto členských štátov nevyčerpajú možnosti rybolovu ustanovené protokolom, Komisia môže prijať žiadosti o licenciu ktoréhokoľvek iného členského štátu.
   Článok 3
   Členské štáty, ktorých lode lovia ryby v rámci tejto dohody, oznamujú Komisii množstvá výlovov pochádzajúcich z každej oblasti rybolovu Pobrežia Slonoviny za podmienok ustanovených nariadením Komisie (ES) č. 500/2001 zo 14. marca 2001, ktorým sa ustanovujú podrobné pravidlá pre uplatňovanie nariadenia Rady (EHS) č. 2847/93 o monitorovaní úlovkov ulovených rybárskymi plavidlami Spoločenstva vo vodách tretích krajín a na šírom mori (2).
   Článok 4
   Predseda Rady sa týmto poveruje určiť osoby splnomocnené na podpísanie dohody vo forme výmeny listov s cieľom zaviazať Spoločenstvo.
   
      V Bruseli 24. januára 2005
      
         
            Za Radu
         
         
            predseda
         
         F. BODEN
         
      
   
   
      (1)  Ú. v. ES L 379, 31.12.1990, s. 3. Dohoda naposledy zmenená a doplnená Protokolom stanovujúcim na obdobie od 1. júla 2000 do 30. júna 2003 možnosti rybolovu a finančný príspevok stanovené v Dohode medzi Európskym hospodárskym spoločenstvom a Republikou Pobrežia Slonoviny o rybolove v blízkosti Pobrežia Slonoviny (Ú. v. ES L 102, 12.4.2001, s. 3).
   
      (2)  Ú. v. ES L 73, 15.3.2001, s. 8.
   
      
         DOHODA VO FORME VÝMENY LISTOV
      
      o predbežnom uplatňovaní Protokolu, ktorým sa ustanovujú na obdobie od 1. júla 2004 do 30. júna 2007 možnosti rybolovu a finančný príspevok stanovené v Dohode medzi Európskym hospodárskym spoločenstvom a Republikou Pobrežia Slonoviny o rybolove v blízkosti Pobrežia Slonoviny
      Vážený pane,
      odvolávajúc sa na protokol parafovaný dňa 3. marca 2004 v Bruseli, ktorým sa ustanovujú možnosti rybolovu a finančný príspevok na obdobie od 1. júla 2004 do 30. júna 2007, mám tú česť informovať Vás, že vláda Pobrežia Slonoviny je pripravená predbežne uplatňovať tento protokol od 1. júla 2004, očakávajúc nadobudnutie platnosti podľa jeho článku 10, pod podmienkou, že Európske spoločenstvo je pripravené urobiť to isté.
      V tomto prípade bude potrebné vykonať úhradu prvej splátky finančného príspevku stanoveného v článku 3 protokolu do 31. decembra 2004.
      Bol by som Vám zaviazaný, keby ste mi mohli potvrdiť, že Európske spoločenstvo súhlasí s predbežným uplatňovaním protokolu.
      Bol by som Vám vďačný, keby ste mi mohli potvrdiť prijatie tohto listu.
      Prijmite, prosím, výraz mojej najhlbšej úcty.
      
         
            Za vládu Pobrežia Slonoviny
         
      
      Mám tú česť potvrdiť dnešným dátumom prijatie Vášho listu tohto znenia:
      
         „Odvolávajúc sa na protokol parafovaný dňa 3. marca 2004 v Bruseli, ktorým sa ustanovujú možnosti rybolovu a finančný príspevok na obdobie od 1. júla 2004 do 30. júna 2007, mám tú česť informovať Vás, že vláda Pobrežia Slonoviny je pripravená predbežne uplatňovať tento protokol od 1. júla 2004, očakávajúc nadobudnutie platnosti podľa jeho článku 10, pod podmienkou, že Európske spoločenstvo je pripravené urobiť to isté.
         V tomto prípade bude potrebné vykonať úhradu prvej splátky finančného príspevku stanoveného v článku 3 protokolu do 31. decembra 2004.
         Bol by som Vám zaviazaný, keby ste mi mohli potvrdiť, že Európske spoločenstvo súhlasí s predbežným uplatňovaním protokolu.“
      
      Mám tú česť Vám potvrdiť, že Európske spoločenstvo súhlasí s predbežným uplatňovaním protokolu.
      Prijmite, prosím, výraz mojej najhlbšej úcty.
      
         
            V mene Rady Európskej únie
         
      
      
         
            PROTOKOL,
         
         ktorým sa ustanovujú na obdobie od 1. júla 2004 do 30. júna 2007 možnosti rybolovu a finančný príspevok stanovené v Dohode medzi Európskym hospodárskym spoločenstvom a Republikou Pobrežia Slonoviny o rybolove v blízkosti Pobrežia Slonoviny
         Článok 1
         1.   Od 1. júla 2004 sú možnosti rybolovu poskytnuté na obdobie troch rokov na základe článku 2 dohody stanovené takto:
         
                     a)
                  
                  
                     lode s mraziarenskými zariadeniami na lov morských živočíchov z morského dna, ktoré lovia kôrovce v hlbokých vodách, hlavonožce a ryby z morského dna: ročne v priemere 1 300 HRT (1) (hrubá priestornosť) mesačne;
                  
               
                     b)
                  
                  
                     lode na lov tuniakov udicami: 3 lode;
                  
               
                     c)
                  
                  
                     lode na rybolov udicovými šnúrami v malých hĺbkach: 11 lodí;
                  
               
                     d)
                  
                  
                     lode na lov tuniakov do čereňov: 34 lodí.
                  
               2.   Podľa článku 4 ods. 1 dohody môžu lode, ktoré sa plavia pod vlajkou jedného členského štátu Európskeho spoločenstva, vykonávať rybolovnú činnosť v rybárskej zóne Pobrežia Slonoviny iba vtedy, ak majú licenciu na rybolov vydanú podľa tohto protokolu a za podmienok uvedených v prílohe.
         Článok 2
         Možnosti rybolovu uvedené v článku 1 možno rozšíriť spoločnou dohodou na žiadosť Európskeho spoločenstva, ak nie sú na ujmu rozumného využívania zdrojov Pobrežia Slonoviny.
         V takomto prípade sa finančný príspevok uvedený v článku 3 ods. 1 zvýši pomerne a pro rata temporis.
         Článok 3
         1.   Finančný príspevok za možnosti rybolovu stanovené v článku 1, ako aj podpora odvetvovej politiky pre rybolov stanovená v článku 4 sa určuje na 1 065 000 EUR ročne.
         2.   Tento finančný príspevok pokrýva v prípade lovu tuniakov objem výlovov 9 000 ton ročne vo vodách Pobrežia Slonoviny. Ak objem rýb vylovených loďami Spoločenstva v oblasti rybolovu Pobrežia Slonoviny presiahne toto množstvo, uvedená suma sa zvýši v zodpovedajúcom pomere. Celková výška finančného príspevku však nesmie prekročiť dvojnásobok sumy uvedenej v odseku 1.
         3.   Ročný finančný príspevok je splatný najneskôr 31. decembra každého roku platnosti protokolu. Určenie tohto finančného príspevku je vo výlučnej právomoci vlády Pobrežia Slonoviny podľa špecifikácií stanovených v článku 4.
         Článok 4
         1.   Obidve strany sa dohodli na cieľoch, ktoré budú realizovať v rámci trvalého riadenia rybolovných zdrojov Pobrežia Slonoviny. Finančný príspevok uvedený v článku 3 ods. 1 je určený na financovanie akcií smerujúcich k realizácii týchto cieľov, ktoré sú indikatívne stanovené v mnohoročnom odvetvovom programe vlády Pobrežia Slonoviny a členia sa takto:
         
                     a)
                  
                  
                     financovanie vedeckých programov vrátane realizácie kampane lovu rýb vlečnými sieťami realizovanej oceánografickou loďou, určených na zlepšenie rybárskych a biologických znalostí o oblastiach rybolovu Pobrežia Slonoviny: 200 000 EUR;
                  
               
                     b)
                  
                  
                     podpora sledovania, kontroly a monitorovania úlovkov vrátane zavedenia systému monitorovania rybárskych lodí satelitom (VMS), a to do konca druhého roka platnosti tohto protokolu: 280 000 EUR;
                  
               
                     c)
                  
                  
                     zlepšenie štatistík výlovov: 100 000 EUR;
                  
               
                     d)
                  
                  
                     podpora Ministerstva živočíšnej výroby a rybolovných zdrojov Pobrežia Slonoviny (ďalej len ministerstvo) pri formulovaní a realizácii politík a stratégií rozvoja rybolovných činností: 485 000 EUR.
                  
               2.   Ministerstvo rozhodne v prvom roku platnosti protokolu o akciách tak, ako sú definované v článku 4 ods. 1, ako aj o ročných sumách, ktoré sú na ne určené, v súlade s Mnohoročným odvetvovým programom. Tento program, ktorý sa predloží Delegácii Európskej komisie na Pobreží Slonoviny najneskôr 1. októbra 2004, musí byť schválený Spoločným výborom zriadeným článkom 10 dohody.
         Od druhého roka platnosti protokolu predkladá ministerstvo Delegácii Európskej Komisie na Pobreží Slonoviny najneskôr do 1. októbra 2005 a 1. októbra 2006 podrobnú správu o plnení programu, ako aj o dosiahnutých výsledkoch.
         O akejkoľvek zmene týkajúcej sa akcií uvedených v článku 4 ods. 1, ako aj o príslušných sumách môžu obidve strany rozhodnúť spoločnou dohodou.
         Po schválení Mnohoročného odvetvového programu pre prvý rok platnosti Protokolu a správy o plnení pre ďalšie roky Spoločným výborom sa musia zaplatiť ročné čiastky najneskôr do 31. decembra v každom roku na bankový účet oznámený ministerstvom a schválený Európskou komisiou.
         Spoločný výbor sa schádza najneskôr štyri mesiace po dátume výročia protokolu, t. j. najneskôr 1. novembra v každom roku platnosti protokolu.
         Európska komisia môže požiadať ministerstvo o akúkoľvek informáciu doplňujúcu výsledky správ o plnení.
         Článok 5
         Akékoľvek nesplnenie Európskym spoločenstvom niektorého z jej finančných záväzkov v zmysle článkov 3 a 4 môže mať za následok dočasné prerušenie plnenia povinností vyplývajúcich pre Republiku Pobrežia Slonoviny z dohody o rybolove.
         Článok 6
         Ak vážne okolnosti s výnimkou prírodných javov zabránia výkonu rybolovných činností súvisiacich s rybolovom v rybárskej zóne Pobrežia Slonoviny, platbu finančného príspevku môže Európske spoločenstvo pozastaviť po predbežných konzultáciách medzi oboma stranami.
         Platba finančného príspevku sa obnoví po obnove normálnej situácie a po konzultácii medzi oboma stranami, ktoré potvrdia, že situácia pravdepodobne umožní návrat k rybolovným činnostiam.
         Platnosť licencií poskytnutých lodiam Spoločenstva podľa článku 4 dohody je predĺžená o dobu rovnajúcu sa dobe pozastavenia rybolovných činností.
         Článok 7
         Príloha k Dohode medzi Európskym hospodárskym spoločenstvom a Republikou Pobrežia Slonoviny o rybolove v blízkosti Pobrežia Slonoviny sa nahrádza prílohou k tomuto protokolu.
         Článok 8
         Európska komisia a orgány Pobrežia Slonoviny urobia všetky opatrenia potrebné na posúdenie stavu rybárskych zdrojov.
         Na tento účel sa zriaďuje spoločný vedecký výbor, ktorý sa bude pravidelne stretávať najmenej raz do roka. Tento výbor bude zložený z vedcov vybraných obidvoma stranami na základe spoločnej dohody.
         So zreteľom na závery vedeckého výboru a najlepšie vedecké stanoviská, ktoré budú k dispozícii, budú obidve strany vzájomne konzultovať v Spoločnom výbore zriadenom článkom 10 dohody, s cieľom upraviť v prípade potreby spoločnou dohodou možnosti a podmienky rybolovu.
         Článok 9
         Deklarácia MOP o základných zásadách a právach na prácu sa plne uplatňuje na námorníkov plaviacich sa na lodiach EÚ. Ide najmä o slobodu združovania a skutočného uznania práva na kolektívne vyjednávanie pracovníkov a o odstránenie diskriminácie v oblasti zamestnanosti a profesie.
         Pracovné zmluvy miestnych námorníkov, ktorých kópia sa odovzdá signatárom, sa budú uzatvárať medzi zástupcom (zástupcami) vlastníkov lodí a námorníkmi a/alebo ich odbormi, alebo ich zástupcami v spojení s príslušnými miestnymi orgánmi. Tieto zmluvy budú námorníkom zaručovať právo na sociálne zabezpečenie, ktoré sa na nich vzťahuje a zahrnuje poistenie na prípad smrti, choroby a úrazu. Podmienky odmeňovania miestnych námorníkov nesmú byť horšie než podmienky, ktoré platia pre posádky štátu, ktorý podpísal dohodu o rybolove, a v žiadnom prípade nie horšie než normy MOP.
         Ak je zamestnávateľ miestnou spoločnosťou, zmluva o prijatí do pracovného pomeru musí obsahovať meno vlastníka lode a štát vlajky.
         Vlastník lode musí nalodenému miestnemu námorníkovi zaručiť životné a pracovné podmienky na palube podobné tým, ktoré majú námorníci Európskeho spoločenstva.
         Článok 10
         Tento protokol nadobúda platnosť dňom jeho podpisu.
         Uplatňuje sa od 1. júla 2004.
         
            (1)  V súlade s nariadením Rady (ES) č. 2371/2002 z 20. decembra 2002 (Ú. v. ES L 358, 31.12.2002, s. 59).
         
            PRÍLOHA
            USTANOVUJÚCA PODMIENKY VÝKONU RYBOLOVU LOĎAMI SPOLOČENSTVA V RYBÁRSKEJ ZÓNE POBREŽIA SLONOVINY
            A.   Formality uplatňované pri žiadosti a udeľovaní licencií
            Prostredníctvom Delegácie Európskej komisie na Pobreží Slonoviny predkladajú príslušné orgány Spoločenstva Ministerstvu živočíšnej výroby a rybolovných zdrojov Pobrežia Slonoviny (ďalej len ministerstvo) žiadosť pre každú loď, ktorá chce vykonávať rybolovnú činnosť podľa dohody.
            Žiadosť musí byť napísaná na formulári predpísanom na tento účel Pobrežím Slonoviny, ktorého vzor sa nachádza v dodatku 1.
            Ku každej žiadosti o licenciu na rybolov sa prikladá doklad o zaplatení poplatku za obdobie jej platnosti.
            Poplatky zahŕňajú všetky vnútroštátne a miestne dane s výnimkou poplatkov za služby a prístavné poplatky.
            Ministerstvo oznámi pred nadobudnutím platnosti dohody všetky informácie týkajúce sa bankových účtov, ktoré sa budú používať na účely platenia poplatkov.
            Licencia sa vystavuje na meno určenej lode a nie je prevoditeľná.
            V prípade zásahu vyššej moci a na žiadosť Európskej komisie sa licencia lode nahradí novou licenciou na meno inej lode s podobnými vlastnosťami, aké má loď, ktorá má byť nahradená. Vlastník lode, ktorá sa má nahradiť, odovzdá zrušenú licenciu ministerstvu prostredníctvom Delegácie Európskej komisie na Pobreží Slonoviny.
            V novej licencii sa uvádza:
            
                        —
                     
                     
                        dátum vystavenia,
                     
                  
                        —
                     
                     
                        skutočnosť, že táto nová licencia ruší a nahrádza licenciu predchádzajúcej lode.
                     
                  Za zostávajúcu dobu platnosti sa neplatí poplatok uvedený v článku 4 ods. 2 dohody.
            
                        1.
                     
                     
                        Licencie sa do 30 dní od prijatia žiadostí ministerstvom odovzdávajú Delegácii Európskej komisie na Pobreží Slonoviny.
                     
                  
                        2.
                     
                     
                        Originálna licencia musí byť stále uschovaná na palube lode a musí sa predložiť príslušným orgánom Pobrežia Slonoviny vždy, keď ju vyžiadajú.
                        Čo sa však týka lodí na lov tuniakov udicami, lodí na lov tuniakov do čereňov a lodí na rybolov udicovými šnúrami v malých hĺbkach, platí, že po doručení oznámenia o zaplatení zálohy odoslaného Európskou komisiou ministerstvu zapíše ministerstvo predmetnú loď do zoznamu lodí majúcich oprávnenie na rybolov, ktorý sa odovzdá kontrolným orgánom Pobrežia Slonoviny. V očakávaní doručenia originálu licencie však môže byť vystavená kópia licencie (faxom), ktorá už bola vydaná, na účely úschovy na palube lode.
                     
                  
                        3.
                     
                     
                        Rybári používajúci vlečné siete, ktorí majú oprávnenie v zmysle článku 2 dohody, musia oznámiť ministerstvu všetky zmeny vlastností lode uvedené v licencii v okamihu jej vydania a v dodatku 1.
                     
                  
                        4.
                     
                     
                        Akékoľvek zvýšenie hrubej priestornosti (HRT) lode na rybolov do vlečnej siete musí byť predmetom novej žiadosti o licenciu.
                     
                  B.   Ustanovenia vzťahujúce sa na lode na lov tuniakov udicami, na lode na lov tuniakov do čereňov a na lode na rybolov udicovými šnúrami v malých hĺbkach
            
                        1.
                     
                     
                        Platnosť licencie je jeden rok. Licenciu možno predĺžiť.
                     
                  
                        2.
                     
                     
                        Poplatky sú stanovené na 25 EUR za jednu tonu výlovu z výlučnej hospodárskej oblasti (VHO) Pobrežia Slonoviny.
                     
                  
                        3.
                     
                     
                        Licencia pre lode na lov tuniakov udicami, lode na lov tuniakov do čereňov, lode na rybolov udicovými šnúrami v malých hĺbkach sa vydáva na základe zaplatenia paušálneho preddavku 375 EUR ročne za každú loď pre lov tuniakov udicami, 2 750 ročne za každú loď na lov tuniakov do čereňov a 1 000 ročne za každú loď na rybolov udicovými šnúrami v malých hĺbkach.
                     
                  
                        4.
                     
                     
                        Záverečné vyúčtovanie poplatkov v rámci kampane zostaví Európska komisia na konci každého kalendárneho roka na základe vyhlásení jednotlivých vlastníkov lodí o výlovoch, ktoré potvrdili vedecké inštitúcie zodpovedné za overovanie údajov o výlovoch, ako Institut de Recherche pour le Développement (IRD), Instituto Español de Oceanografia (IEO) a Instituto Português de Investigacão Marítima (IPIMAR) na jednej strane a Centre de Recherches Océanologiques de Côte d'Ivoire na druhej strane. Toto vyúčtovanie sa súčasne pošle orgánom rybolovu Pobrežia Slonoviny a vlastníkovi lode. Každú prípadnú dodatočnú platbu uhradia vlastníci lode orgánom rybolovu Pobrežia Slonoviny najneskôr do 30 dní od oznámenia záverečného vyúčtovania.
                        Ak je záverečné vyúčtovanie nižšie než výška vyššie uvedeného preddavku, zodpovedajúcu zvyšnú sumu nie je možné vlastníkom lode vrátiť.
                     
                  
                        5.
                     
                     
                        Časť poplatkov zaplatených v rámci ustanovení tohto článku bude určená na podporu rozvoja rybolovu.
                        Orgány Pobrežia Slonoviny oznámia pred nadobudnutím platnosti tejto dohody všetky informácie týkajúce sa účtu Štátnej pokladnice, ktorý sa použije na úhradu poplatkov.
                     
                  C.   Ustanovenia týkajúce sa lodí loviacich do čereňov, vybavených zmrazovacími zariadeniami
            
                        1.
                     
                     
                        Platnosť licencií pre lode loviace do čereňov, vybavené zmrazovacími zariadeniami, je jeden rok, šesť mesiacov alebo tri mesiace. Platnosť týchto licencií možno predĺžiť.
                     
                  
                        2.
                     
                     
                        Poplatky za ročné licencie sú stanovené na 100 EUR/HRT za loď.
                        Poplatky za licencie za obdobia kratšie než jeden rok sa platia pro rata temporis. Poplatky za licencie s polročnou platnosťou sa zvyšujú o 3 % a poplatky za licencie so štvrťročnou platnosťou sa zvyšujú o 5 %.
                     
                  D.   Vyhlásenia o výlovoch
            
                        1.
                     
                     
                        Lode s oprávnením loviť v oblasti rybolovu Pobrežia Slonoviny v rámci dohody musia posielať údaje o svojich výlovoch úradom pre rybolov prostredníctvom Delegácie Európskej komisie na Pobreží Slonoviny za nasledujúcich podmienok, pričom kópia údajov je určená tejto delegácii:
                        
                                    a)
                                 
                                 
                                    rybári používajúci lode vybavené čereňmi podávajú priznanie o výlovov podľa vzoru uvedeného v dodatku 2. Tieto priznania sú mesačné a musia sa podávať najmenej raz za štvrťrok;
                                 
                              
                                    b)
                                 
                                 
                                    rybári loviaci tuniakov udicami, rybári loviaci tuniakov do čereňov a rybári loviaci udicovými šnúrami v malých hĺbkach si vedú denník rybolovu podľa vzoru pripojeného v dodatku 3 pre rybárov loviacich udicovými šnúrami v malých hĺbkach a v dodatku 4 pre rybárov loviacich udicami a rybárov loviacich do čereňov počas rybolovného obdobia v oblasti rybolovu Pobrežia Slonoviny. Do denníka zapisujú záznamy aj v prípade absencie výlovov.
                                 
                              Vyplnený formulár sa odovzdá buď príslušným službám Centre de Recherches Océanologiques de Côte d'Ivoire v prístave, alebo sa uvedeným službám pošle do 45 dní od skončenia kampane v oblasti rybolovu Pobrežia Slonoviny.
                        Kópia formulárov sa pošle ministerstvu a vedeckým inštitúciám uvedeným v bode 4 časti B.
                        Formuláre musia byť vyplnené čitateľne a musia byť podpísané kapitánom lode. Čo sa týka období, počas ktorých sa vyššie uvedená loď nenachádza vo vodách Pobrežia Slonoviny, kapitán lode je povinný vyplniť palubný denník uvedený vyššie a uviesť „Mimo VHO Pobrežia Slonoviny“.
                     
                  
                        2.
                     
                     
                        V prípade nedodržania týchto ustanovení si orgány Pobrežia Slonoviny vyhradzujú právo pozastaviť platnosť licencie lodi, ktorá nedodržala ustanovenia, až do okamihu splnenia predpísanej formality. V takomto prípade je Delegácia Európskej komisie Pobrežia Slonoviny o veci bezodkladne informovaná.
                     
                  E.   Vyloženie výlovov
            Rybári loviaci tuniakov a rybári loviaci udicovými šnúrami v malých hĺbkach, ktorí vykladajú svoje výlovy v prístave Pobrežia Slonoviny, sa snažia dať svoje podružné výlovy k dispozícii hospodárskym subjektom Pobrežia Slonoviny za miestnu trhovú cenu v rámci voľnej súťaže.
            Lode na lov tuniakov Európskeho spoločenstva sa navyše zúčastňujú na zásobovaní závodov na výrobu konzervovaných tuniakov Pobrežia Slonoviny za cenu, ktorú spoločne stanovia vlastníci lodí Európskeho spoločenstva a hospodárske subjekty Pobrežia Slonoviny so zreteľom na bežné ceny na medzinárodnom trhu. Suma sa platí v konvertibilnej mene. Plán vyloženia výlovov musí byť zostavený na základe spoločnej dohody medzi Európskym spoločenstvom a hospodárskymi subjektami Pobrežia Slonoviny.
            F.   Rybárske zóny
            
                        1.
                     
                     
                        Na účely ochrany liahní a miestnych drobných rybolovných činností nesmú prevádzkovať rybolov v zmysle článku 2 dohody lode Európskeho spoločenstva, ktoré majú licencie na rybolov, v nasledujúcich zónach:
                        
                                    —
                                 
                                 
                                    od pobrežia do vzdialenosti 12 námorných míľ, ak ide o lode so zmrazovacími zariadeniami na lov tuniakov do čereňov, lode na lov tuniakov udicami a lode na rybolov udicovými šnúrami v malých hĺbkach,
                                 
                              
                                    —
                                 
                                 
                                    od pobrežia do vzdialenosti 6 námorných míľ, ak ide o lode so zmrazovacími zariadeniami na rybolov do čereňov.
                                 
                              
                  
                        2.
                     
                     
                        Lode na lov tuniakov udicami na živú návnadu majú oprávnenie loviť ryby na túto návnadu v oblasti, na ktorú sa vzťahuje zákaz uvedený vyššie, aby si zabezpečili návnady v rozsahu výlučne svojich vlastných potrieb.
                     
                  G.   Vstup do zóny a jej opustenie
            Do 3 hodín od každého vstupu do zóny a ďalej každý 3. deň počas rybolovnej činnosti vo vodách Pobrežia Slonoviny sú lode povinné oznámiť priamo ministerstvu prednostne faxom (+225 21 35 04 09), a ak lode nie sú vybavené faxom, tak prostredníctvom rádia alebo elektronicky (e-mail dphcotedivoire@aviso.ci), svoju polohu a výlovy nachádzajúce sa na palube.
            Číslo faxu a rádiová frekvencia sa oznamujú pri vydávaní licencie na rybolov.
            Ministerstvo a vlastníci lodí uschovajú kópiu oznámení odoslaných faxom alebo záznamy o oznámeniach prostredníctvom rádia až do okamihu schválenia, oboma stranami, definitívneho zúčtovania poplatkov uvedeného v časti B.
            Loď, ktorá bude prichytená pri rybolove bez toho, aby na svoju prítomnosť upozornila ministerstvo, sa bude považovať za loď, ktorá nemá licenciu, a budú sa na ňu vzťahovať sankcie ustanovené právnymi predpismi Pobrežia Slonoviny.
            H.   Rozmery očiek sietí
            Povolené minimálne rozmery očiek sietí (v napnutom stave) sú takéto:
            
                        a)
                     
                     
                        40 mm pre rybárske lode so zmrazovacími zariadeniami loviace kôrovce v hlbokých vodách;
                     
                  
                        b)
                     
                     
                        70 mm pre rybárske lode so zmrazovacími zariadeniami loviace hlavonožce;
                     
                  
                        c)
                     
                     
                        60 mm pre rybárske lode so zmrazovacími zariadeniami loviace ryby;
                     
                  
                        d)
                     
                     
                        v prípade lovu tuniakov sa uplatňujú normy odporúčané ICCAT (Medzinárodná komisia na ochranu atlantických tuniakov).
                     
                  I.   Naloďovanie námorníkov
            Vlastníci lodí, ktorí majú rybárske licencie stanovené dohodou, prispievajú k odbornému výcviku štátnych príslušníkov Pobrežia Slonoviny za nasledujúcich podmienok a s nasledujúcimi obmedzeniami:
            
                        1.
                     
                     
                        Každý vlastník lode prevádzkujúci rybársku loď sa zaväzuje zamestnať:
                        
                                    —
                                 
                                 
                                    1 námorníka na lodiach s kapacitou nižšou než 460 HRT,
                                 
                              
                                    —
                                 
                                 
                                    2 námorníkov na lodiach s kapacitou od 460 HRT do 550 HRT,
                                 
                              
                                    —
                                 
                                 
                                    3 námorníkov na lodiach s kapacitou viac ako 550 HRT.
                                 
                              Vlastníci lodí prevádzkujúci lode na lov tuniakov a lode na rybolov šnúrovými udicami v malých hĺbkach sa zaväzujú, že budú zamestnávať námorníkov Pobrežia Slonoviny za týchto podmienok a obmedzení:
                        
                                    —
                                 
                                 
                                    v prípade flotily lodí na lov tuniakov udicami sa počas rybárskej kampane nalodia v rybárskych zónach Pobrežia Slonoviny 4 námorníci z Pobrežia Slonoviny. Povinnosť umožniť nalodenie námorníkov na rybárske lode na lov tuniakov udicami sa splní v rozsahu, ktorý nesmie byť väčší ako jeden námorník na jednu loď,
                                 
                              
                                    —
                                 
                                 
                                    v prípade flotily lodí na lov tuniakov do čereňov sa nalodia 30 námorníci z Pobrežia Slonoviny,
                                 
                              
                                    —
                                 
                                 
                                    v prípade flotily rybárskych lodí na rybolov v malých hĺbkach sa počas rybárskej kampane nalodia v oblasti rybolovu Pobrežia Slonoviny 4 námorníci z Pobrežia Slonoviny. Povinnosť umožniť nalodenie námorníkov na rybárske lode na rybolov v malých hĺbkach sa splní v rozsahu, ktorý nesmie byť väčší ako jeden námorník na jednu loď.
                                 
                              Vyššie uvedené obmedzenia nevylučujú nalodenie ďalších námorníkov Pobrežia Slonoviny na žiadosť vlastníkov lodí.
                        Námorníkov Pobrežia Slonoviny vyberú vlastníci lodí spomedzi profesionálnych námorníkov uznaných ministerstvom.
                     
                  
                        2.
                     
                     
                        Mzda týchto námorníkov sa musí stanoviť pred vydaním licencií na základe spoločnej dohody medzi vlastníkmi lodí alebo ich zástupcami a ministerstvom; mzdu budú vyplácať vlastníci lodí, pričom mzda musí zohľadniť režim sociálneho zabezpečenia vzťahujúci sa na námorníka (okrem iného: životné poistenie, úrazové poistenie, poistenie pre prípad choroby).
                     
                  
                        3.
                     
                     
                        V prípade nenalodenia sú vlastníci lodí prevádzkujúci rybárske lode, rybárske lode na lov tuniakov udicami, rybárske lode na lov tuniakov do čereňov a rybárske lode na lov udicovými šnúrami v malých hĺbkach povinní zaplatiť za rybársku kampaň paušálnu sumu rovnajúcu sa mzdám nenalodených námorníkov na základe počtu dní pôsobenia vo VHO Pobrežia Slonoviny.
                        Táto suma sa použije na vyškolenie námorníkov z Pobrežia Slonoviny a poukáže sa na účet oznámený ministerstvom.
                     
                  
                        4.
                     
                     
                        Každá loď musí pracovníkovi ministerstva umožniť vykonať stáž na lodi pod podmienkou súhlasu kapitána lode. Podmienky stážistu na lodi budú v rámci možnosti rovnaké ako podmienky vzťahujúce sa na pracovníkov toho istého stupňa. Náklady na pobyt stážistu na lodi uhradí štát Pobrežie Slonoviny.
                     
                  J.   Vedeckí pozorovatelia
            Na žiadosť ministerstva musia lode loviace vo VHO Pobrežia Slonoviny vziať na palubu vedeckého pozorovateľa, s ktorým sa bude zaobchádzať ako s dôstojníkom. To isté platí v rámci možností v súvislosti s ubytovaním. Dobu prítomnosti pozorovateľa na palube stanoví ministerstvo, pričom platí všeobecné pravidlo, že sa nesmú prekročiť lehoty nutné na splnenie úloh. Pozorovateľ na lodi:
            
                        —
                     
                     
                        monitoruje rybolovné činnosti lodí,
                     
                  
                        —
                     
                     
                        kontroluje polohu lodí vykonávajúcich rybolov,
                     
                  
                        —
                     
                     
                        vykonáva odber biologických vzoriek v rámci vedeckých programov,
                     
                  
                        —
                     
                     
                        robí záznamy o používanej rybárskej výstroji,
                     
                  
                        —
                     
                     
                        overuje údaje o výlovoch v oblasti Pobrežia Slonoviny, ktoré sú uvedené v palubnom denníku.
                     
                  Počas svojho pobytu na lodi pozorovateľ:
            
                        —
                     
                     
                        vykoná všetky vhodné opatrenia, aby jeho nastúpenie na loď, ako aj jeho prítomnosť na palube lode nenarúšali rybolov, ani mu neprekážali,
                     
                  
                        —
                     
                     
                        šetrne narába s majetkom a zariadeniami, ktoré sa nachádzajú na palube lode a zachováva mlčanlivosť o každom dokumente, ktorý patrí predmetnej lodi,
                     
                  
                        —
                     
                     
                        vypracuje správu o činnostiach, ktorú odovzdá ministerstvu, pričom jej kópiu pošle Delegácii Európskej komisie.
                     
                  Podmienky nalodenia pozorovateľa sú stanovené spoločnou dohodou medzi vlastníkom lode alebo jeho zástupcom a ministerstvom. Vlastníci lodí prevádzkujúci rybárske lode platia ministerstvu v rovnakom čase ako príslušný poplatok aj sumu 3 EUR za HRT ročne, a to pro rata temporis za loď vykonávajúcu rybolovnú činnosť vo vodách Pobrežia Slonoviny. Túto sumu poukáže na bankový účet oznámený ministerstvom. Vlastníci lodí prevádzkujúci rybárske lode na lov tuniakov do čereňov, rybárske lode na lov tuniakov udicovými šnúrami a rybárske lode na rybolov do čereňov v malých hĺbkach musia vláde Pobrežia Slonoviny zaplatiť za každý deň prítomnosti každého pozorovateľa na ich lodiach 10 EUR. Náklady na mobilizáciu a demobilizáciu pozorovateľa hradí vlastník lode v prípade, ak nemôže zabezpečiť vylodenie pozorovateľa v prístave Pobrežia Slonoviny určeného spoločnou dohodou s ministerstvom.
            V prípade neprítomnosti pozorovateľa na dohovorenom mieste a v dohodnutom čase v rozmedzí do dvanástich hodín od stanoveného času je vlastník lode automaticky zbavený povinnosti zabezpečiť nastúpenie uvedeného pozorovateľa na palubu svojej lode.
            Mzdu a sociálne platby pozorovateľa hradí štát Pobrežie Slonoviny.
            K.   Inšpekcia a kontrola
            Na žiadosť orgánov Pobrežia Slonoviny sú rybárske lode Spoločenstva pôsobiace v rámci dohody povinné umožniť a uľahčiť úradníkom Pobrežia Slonoviny, ktorí sú poverení inšpekciou a kontrolou rybolovných činností, prístup na palubu lode a plnenie ich funkcií.
            Prítomnosť týchto úradníkov na palube nepresahuje čas nevyhnutný na splnenie ich úloh.
            L.   Postup kontrolnej prehliadky lode
            
                        1.
                     
                     
                        Delegácia Európskej komisie na Pobreží Slonoviny je informovaná do troch pracovných dní o každej kontrolnej prehliadke rybárskej lode plávajúcej pod vlajkou členského štátu Európskeho spoločenstva a pôsobiacej podľa tohto protokolu, ku ktorej dôjde vo vnútri VHO Pobrežia Slonoviny. V rovnakom čase dostane stručnú správu o okolnostiach a dôvodoch, ktoré viedli ku kontrolnej prehliadke.
                     
                  
                        2.
                     
                     
                        Pred prijatím prípadných opatrení voči kapitánovi alebo posádke lode okrem tých, ktoré sú určené na zachovanie dôkazov týkajúcich sa predpokladaného porušenia predpisov, sa do jedného pracovného dňa od doručenia uvedených informácií uskutoční stretnutie na účely stanovenia spoločného postupu medzi Delegáciou Európskej komisie na Pobreží Slonoviny, ministerstvom a kontrolnými orgánmi, za prípadnej účasti jedného zástupcu dotknutého členského štátu. Počas tohto spoločného stretnutia si strany vymenia všetky dokumenty alebo informácie, ktoré by mohli napomôcť osvetleniu okolností zistených faktov. Vlastník lode alebo jeho zástupca je informovaný o výsledku tohto stretnutia, ako aj o všetkých opatreniach, ktoré môžu vyplynúť z kontrolnej prehliadky lode.
                     
                  
                        3.
                     
                     
                        Pred každým súdnym konaním bude vyvinuté úsilie o urovnanie predpokladaného porušenia predpisov zmierom. Toto konanie sa skončí najneskôr do troch pracovných dní odo dňa informovania Delegácie Európskej komisie.
                     
                  
                        4.
                     
                     
                        Ak nemohlo dôjsť k urovnaniu prípadu zmierom a ak je kapitán stíhaný príslušným súdnym orgánom Pobrežia Slonoviny, príslušný orgán stanoví do dvoch pracovných dní od ukončenia vyrovnávacieho konania primeranú bankovú kauciu v očakávaní súdneho rozhodnutia. Príslušný orgán uvoľní kauciu po tom, čo je kapitán lode súdnym rozhodnutím zbavený obvinení.
                     
                  
                        5.
                     
                     
                        Loď s posádkou je prepustená:
                        
                                    —
                                 
                                 
                                    buď po uzavretí predbežnej dohody o spoločnom postupe, ak to okolnosti umožnia,
                                 
                              
                                    —
                                 
                                 
                                    alebo po prevzatí prípadnej pokuty (zmier),
                                 
                              
                                    —
                                 
                                 
                                    alebo po zložení bankovej kaucie (súdne konanie).
                                 
                              
                  
                        6.
                     
                     
                        V prípade, ak je niektorá zo strán toho názoru, že v súvislosti s uplatnením vyššie uvedeného konania vznikol problém alebo spor, môže požiadať o neodkladnú konzultáciu so stranami, ktoré podpísali tento protokol.
                     
                  
               Dodatok 1
               
                  
               
                  
            
            
               Dodatok 2
               
                  
            
            
               Dodatok 3
               
                  
            
            
               Dodatok 4